Frændi Elísabetar drottningar er sagður hafa verið reiðubúinn að beita áhrifum sínum hjá rússneskum stjórnvöldum til að liðka fyrir viðskiptum suðurkóresks fyrirtækis gegn því að hann fengi greitt fyrir.
Þessu er haldið fram í breska vikublaðinu The Sunday Times. Blaðamenn þess þóttust vera stjórnendur suðurkóresks fyrirtækis sem hygðist ráðast í verkefni í Rússlandi og þyrfti á aðgangi að æðstu ráðamönnum að halda. Prinsinn er sagður hafa verið reiðubúinn til að liðka fyrir þeim samskiptum gegn 1,7 milljóna króna greiðslu á dag meðan á því stæði.
Michael prins og Elísabet drottning eru bræðrabörn. Hann er ekki á launaskrá hjá konungsfjölskyldunni bresku en kom á árum áður fram sem fulltrúi drottningar.
Blaðið segir að prinsinn hafi verið reiðubúinn að beita áhrifum sínum til að tala máli suðurkóreska fyrirtækisins við Vladimír Pútín, forseta Rússlands, gegn greiðslu. Það mætti þó ekki fara hátt.
Suðurkóreska fyrirtækið er þó tilbúningur blaðamanna sem voru að rannsaka ásakanir um að meðlimir bresku konungsfjölskyldunnar notuðu tengsl sín við drottninguna sér til fjárhagslegs ávinnings. Þar er vitnað í skjöl um að viðskiptafélagi prinsins til 30 ára hafi selt aðgang að Pútín á samkomu sem prinsinn og rússneski forsetinn komu að árið 2013. Viðskiptafélaginn, markgreifinn af Reading, lýsti Michael sem óopinberum sendiherra hennar hátignar í Rússlandi.
Talsmaður prinsins hafnaði öllum ásökunum um óeðlilegt eða ólöglegt athæfi prinsins.